CELEX: 42021X0388
Language: bg
Date: 2021-03-09 00:00:00
Title: Правило № 156 на ООН — Единни предписания относно одобряването на превозни средства по отношение на актуализирането на софтуера и системата за управление на актуализирането на софтуера [2021/388]

9.3.2021   
            
            
               BG
            
            
               Официален вестник на Европейския съюз
            
            
               L 82/60
            
         
      Само оригиналните текстове на ИКЕ на ООН имат правна сила съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН за статута - TRANS/WP.29/343/, който е на разположение на електронен адрес: http://www.unece.org/trans/main/wp29/wp29wgs/wp29gen/wp29fdocstts.html
      Правило № 156 на ООН — Единни предписания относно одобряването на превозни средства по отношение на актуализирането на софтуера и системата за управление на актуализирането на софтуера [2021/388]
      Дата на влизане в сила: 22 януари 2021 г.
      Настоящият документ служи единствено като средство за документиране. Автентичният и правно обвързващ текст е: ECE/TRANS/WP.29/2020/80.
      СЪДЪРЖАНИЕ
      ПРАВИЛО
      
                  1.
               
               Обхват
               
            
                  2.
               
               Определения
               
            
                  3.
               
               Заявление за одобряване
               
            
                  4.
               
               Маркировки
               
            
                  5.
               
               Одобряване
               
            
                  6.
               
               Сертификат за съответствие на системата за управление на актуализирането на софтуера
               
            
                  7.
               
               Общи спецификации
               
            
                  8.
               
               Изменение на типа на превозно средство и разширяване на одобрението на типа
               
            
                  9.
               
               Съответствие на производството
               
            
                  10.
               
               Санкции при несъответствие на производството
               
            
                  11.
               
               Окончателно прекратяване на производството
               
            
                  12.
               
               Наименования и адреси на техническите служби, отговарящи за провеждането на изпитвания за одобряване, и на органите по одобряването на типа
               
            ПРИЛОЖЕНИЯ
      
                  1
               
               
                  Информационен документ
                  Допълнение 1 - Образец на декларация за съответствие на системата за управление на актуализирането на софтуера
               
               
            
                  2
               
               Уведомление
               
            
                  3
               
               Оформление на маркировката за одобрение
               
            
                  4
               
               Образец на сертификат за съответствие на системата за управление на актуализирането на софтуера
               
            1.   ОБХВАТ
      
               
                  1.1.
               
               
                  Настоящото правило се прилага за превозни средства от категории (1) M, N, O, R, S и T, при които е възможно актуализиране на софтуера.
               
            2.   ОПРЕДЕЛЕНИЯ
      
               
                  2.1.
               
               
                  „Тип превозно средство“ означава превозни средства, които не се различават поне по отношение на следните характеристики:
                  
                              a)
                           
                           
                              обозначение на производителя за типа превозно средство;
                           
                        
                              б)
                           
                           
                              основни аспекти на проекта на типа превозно средство по отношение на процесите на актуализиране на софтуера.
                           
                        
            
               
                  2.2.
               
               
                  „Идентификационен номер на софтуера RX (RXSWIN)“ означава специален идентификатор, определен от производителя на превозното средство и съдържащ информация за съответния софтуер, който е от значение за одобряването на типа на електронната система за управление и допринася за характеристики на превозното средство, които са от значение за одобряването на типа съгласно Правило № X.
               
            
               
                  2.3.
               
               
                  „Актуализация на софтуера“ означава пакет, чрез който софтуерът се осъвременява до нова версия, включително като се променят параметрите на конфигурацията.
               
            
               
                  2.4.
               
               
                  „Изпълнение“ означава процес на инсталиране и активиране на дадена актуализация, която е била заредена.
               
            
               
                  2.5.
               
               
                  „Система за управление на актуализирането на софтуера (СУАС)“ означава систематичен подход, определящ организационни процеси и процедури, чрез които се спазват изискванията за предоставяне на актуализации на софтуера в съответствие с настоящото правило.
               
            
               
                  2.6.
               
               
                  „Ползвател на превозно средство“ означава лице, което експлоатира или шофира превозното средство, собственик на превозното средство, упълномощен представител или служител на управителя на автомобилния парк, упълномощен представител или служител на производителя на превозното средство, или упълномощен техник.
               
            
               
                  2.7.
               
               
                  „Безопасно състояние“ означава режим на работа при повреда на елемент, при който няма неразумно ниво на риск.
               
            
               
                  2.8.
               
               
                  „Софтуер“ означава онази част от електронната система за управление, която съдържа цифрови данни и инструкции.
               
            
               
                  2.9.
               
               
                  „Безжично (ОТА) актуализиране“ означава всеки метод за предаване на данни безжично, а не като се използва кабел или друга локална връзка.
               
            
               
                  2.10.
               
               
                  „Система“ означава набор от компоненти и/или подсистеми, които изпълняват една или повече функции.
               
            
               
                  2.11.
               
               
                  „Данни за валидиране на целостта“ означава цифрови данни, с чиято помощ се правят сравнения за откриване на грешки или промени в данните. Това може да са например контролни суми и хеш стойности.
               
            3.   Заявление за одобряване
      
               
                  3.1.
               
               
                  Заявлението за одобряване на типа превозно средство по отношение на процесите на актуализиране на софтуера се подава от производителя на превозното средство или от негов надлежно упълномощен представител.
               
            
               
                  3.2.
               
               
                  Към заявлението се прилагат посочените по-долу документи в три екземпляра и следните сведения:
               
            
               
                  3.3.
               
               
                  Описание на типа превозно средство по отношение на позициите, посочени в приложение 1 на настоящото правило.
               
            
               
                  3.4.
               
               
                  В случаите, когато е установено, че информацията е защитена с права за интелектуална собственост или представлява специфично технологично знание на производителя или на неговите доставчици, производителят или неговите доставчици предоставят достатъчно информация, за да може да бъдат изпълнени правилно проверките, посочени в настоящото правило. Тази информация се обработва поверително.
               
            
               
                  3.5.
               
               
                  Сертификат за съответствие на системата за управление на актуализирането на софтуера съгласно точка 6 от настоящото правило.
               
            
               
                  3.6.
               
               
                  На техническата служба, отговаряща за провеждането на изпитванията за одобряване, се предоставя превозно средство, което е представително за подлежащия на одобряване тип.
               
            
               
                  3.7.
               
               
                  Документацията се предоставя в две части:
                  
                              a)
                           
                           
                              официален комплект документи за одобрението, съдържащ материалите, посочени в приложение 1, който се предоставя на органа по одобряването или на неговата техническа служба при подаването на заявлението за одобряване на типа. Този комплект документи се използва от органа по одобряването или неговата техническа служба като основен справочен материал за процеса на одобряване. Органът по одобряването или неговата техническа служба гарантират, че този комплект документи остава на разположение в продължение на най-малко 10 години, считано от момента на окончателното прекратяване на производството на типа превозно средство;
                           
                        
                              б)
                           
                           
                              допълнителни материали, които са от значение за настоящото правило могат да се съхраняват от производителя, но се предоставят за проверка към момента на одобряването на типа. Производителят гарантира, че всеки материал, предоставен за проверка по време на одобряването на типа, остава на разположение в продължение на най-малко 10 години, считано от момента на окончателното прекратяване на производството на типа превозно средство.
                           
                        
            4.   МАРКИРОВКА
      
               
                  4.1.
               
               
                  На всяко превозно средство, което съответства на одобрен по настоящото правило тип превозно средство, на видно и леснодостъпно място, определено във формуляра за одобряване, се нанася международна маркировка за одобрение, състояща се от:
               
            
               
                  4.1.1.
               
               
                  окръжност, ограждаща буквата „E“, последвана от отличителния номер на държавата, издала одобрението; (2)
                  
               
            
               
                  4.1.2.
               
               
                  номера на настоящото правило, следван от буквата „R“, тире и номера на одобрението вдясно от окръжността, посочена в точка 4.1.1 по-горе.
               
            
               
                  4.2.
               
               
                  Ако превозното средство съответства на тип превозно средство, одобрен по едно или повече правила, приложени към Спогодбата, в държавата, която е издала одобрение по настоящото правило, символът, предписан в точка 4.1.1 по-горе, не се повтаря; в такъв случай номерата на правилото и одобрението, както и допълнителните символи за всички правила, съгласно които одобрението е било издадено в държавата, издала одобрение съгласно настоящото правило, трябва да се поставят във вертикални колони вдясно от символа, предписан в точка 4.1.1 по-горе.
               
            
               
                  4.3.
               
               
                  Маркировката за одобрение трябва да е четлива и незаличима.
               
            
               
                  4.4.
               
               
                  Маркировката за одобрение се поставя в близост до или на табелката с данни за превозното средство, поставена от производителя.
               
            
               
                  4.5.
               
               
                  В приложение 3 към настоящето правило са дадени примери за оформления на маркировки за одобрение.
               
            5.   ОДОБРЯВАНЕ
      
               
                  5.1.
               
               
                  Органите по одобряването издават, според случая, одобрение на типа по отношение на процедурите и процесите за актуализиране на софтуера само на онези типове превозни средства, които отговарят на изискванията на настоящото правило.
               
            
               
                  5.1.1.
               
               
                  Органът по одобряването или техническата служба проверяват чрез изпитване на превозно средство от съответния тип дали производителят на превозното средство е приложил документираните от него мерки. Изпитванията се извършват от самия орган по одобряването или самата техническа служба или в сътрудничество с производителя на превозното средство въз основата на образци.
               
            
               
                  5.2.
               
               
                  Страните по Спогодбата от 1958 г., които прилагат настоящото правило, се уведомяват за издаване, разширяване или отказ за издаване на одобрение на тип превозно средство съгласно настоящото правило, посредством формуляр в съответствие с образеца от приложение 2 към настоящото правило.
               
            
               
                  5.3.
               
               
                  Органите по одобряването не издават одобрение на типа, без да се уверят, че производителят е въвел задоволителни мерки и процедури за правилно управление на аспектите на процесите на актуализиране на софтуера, обхванати от настоящото правило.
               
            6.   СЕРТИФИКАТ ЗА СЪОТВЕТСТВИЕ НА СИСТЕМАТА ЗА УПРАВЛЕНИЕ НА АКТУАЛИЗИРАНЕТО НА СОФТУЕРА
      
               
                  6.1.
               
               
                  Договарящите се страни назначават орган по одобряването, който да извърши оценката на производителя и да издаде сертификат за съответствие на системата за управление на актуализирането на софтуера.
               
            
               
                  6.2.
               
               
                  Заявлението за сертификат за съответствие на системата за управление на актуализирането на софтуера се подава от производителя на превозното средство или от негов надлежно упълномощен представител.
               
            
               
                  6.3.
               
               
                  Към заявлението се прилагат посочените по-долу документи в три екземпляра и следните сведения:
               
            
               
                  6.3.1.
               
               
                  документи, описващи системата за управление на актуализирането на софтуера;
               
            
               
                  6.3.2.
               
               
                  подписана декларация по образеца, определен в допълнение 1 към приложение 1.
               
            
               
                  6.4.
               
               
                  В контекста на оценяването производителят декларира, като използва образеца, определен в допълнение 1 към приложение 1, и демонстрира по удовлетворителен за органа по одобряването или неговата техническа служба начин, че разполага с необходимите процеси за постигане на съответствие с всички изисквания по отношение на актуализирането на софтуера съгласно настоящото правило.
               
            
               
                  6.5.
               
               
                  Когато тази оценка е приключила със задоволителен резултат и след като е получена подписана декларация от производителя по образеца, определен в допълнение 1 към приложение 1, на производителя се издава описаният в приложение 4 към настоящото правило сертификат, наречен сертификат за съответствие на системата за управление на актуализирането на софтуера (по-нататък „сертификат за съответствие на СУАС“).
               
            
               
                  6.6.
               
               
                  Сертификатът за съответствие на СУАС остава валиден най-много за срок от три години след датата на получаването му, но може да бъде отнет по-рано.
               
            
               
                  6.7.
               
               
                  Органът по одобряването, издал сертификата за съответствие на системата за управление на актуализирането на софтуера, може по всяко време да провери дали той продължава да отговаря на изискванията. Сертификатът за съответствие на системата за управление на актуализирането на софтуера може да бъде отнет, ако определените в настоящото правило изисквания не са спазени вече.
               
            
               
                  6.8.
               
               
                  Производителят информира органа по одобряването или неговата техническа служба за всяка промяна, която засяга значимостта на сертификата за съответствие на системата за управление на актуализирането на софтуера. След консултация с производителя органът по одобряването или неговата техническа служба решава дали са необходими нови проверки.
               
            
               
                  6.9.
               
               
                  В края на срока на валидност на сертификата за съответствие на системата за управление на актуализирането на софтуера органът по одобряването, след положителна оценка, издава нов сертификат за съответствие на системата за управление на актуализирането на софтуера или удължава валидността на изтичащия сертификат за нов период от три години. Органът по одобряването издава нов сертификат, в случаите когато той или неговата техническа служба са били уведомени за промени и тези промени са били положително оценени при нова оценка.
               
            
               
                  6.10.
               
               
                  Съществуващите одобрения на типа на превозното средство не губят валидността си при изтичането на срока на валидност на издадения на производителя сертификат за съответствие на системата за управление на актуализирането на софтуера.
               
            7.   ОБЩИ СПЕЦИФИКАЦИИ
      
               
                  7.1.
               
               
                  Изисквания по отношение на сертификата за съответствие на системата за управление на актуализирането на софтуера, издаден на производителя на дадено превозно средство
               
            
               
                  7.1.1.
               
               
                  При първоначалната оценка трябва да се проверяват следните проце:
               
            
               
                  7.1.1.1.
               
               
                  процес, чрез който се осигурява документирането и сигурното съхраняване при производителя на превозното средство на информацията във връзка с настоящото правило, както и нейното предоставяне при поискване от страна на органа по одобряването или на неговата техническа служба;
               
            
               
                  7.1.1.2.
               
               
                  процес, чрез който може да бъде еднозначно идентифицирана информацията относно всички първоначални и актуализирани версии на софтуера, включително данните за валидиране на целостта, и относно съответните хардуерни компоненти на дадена система с одобрен тип;
               
            
               
                  7.1.1.3.
               
               
                  процес, чрез който за даден тип превозно средство с RXSWIN се предоставя информация относно RXSWIN на този тип превозно средство преди и след актуализирането, както и възможност за достъп до тази информация и нейното актуализиране. Това включва възможност за актуализиране на информацията относно версиите на софтуера и техните данни за валидиране на целостта на всички съответни софтуерни продукти за всеки RXSWIN;
               
            
               
                  7.1.1.4.
               
               
                  процес, чрез който производителят на превозното средство може да провери за даден тип превозно средство с RXSWIN дали версиите на софтуера, инсталирани на компонент от дадена система с одобрен тип, съответстват на определените чрез съответния RXSWIN;
               
            
               
                  7.1.1.5.
               
               
                  процес, чрез който могат да бъдат идентифицирани всякакви взаимозависимости на актуализираната система с други системи;
               
            
               
                  7.1.1.6.
               
               
                  процес, чрез който производителят на превозните средства е в състояние да идентифицира целевите превозни средства за актуализиране на софтуера;
               
            
               
                  7.1.1.7.
               
               
                  процес, чрез който се потвърждава съвместимостта на актуализирания софтуер с конфигурацията на целевите превозни средства преди извършването на актуализирането. Това включва оценка на съвместимостта на последната известна софтуерна/хардуерна конфигурация на целевите превозни средства с актуализирания софтуер, преди да бъде извършено актуализирането;
               
            
               
                  7.1.1.8.
               
               
                  процес, чрез който се оценява, установява и записва дали актуализирането на софтуера ще засегне системи с одобрен тип. При това се преценява дали актуализирането ще повлияе или измени някой от параметрите, използвани за определяне на системите, които могат да бъдат засегнати от него, или дали то може да промени някой от параметрите, използвани за одобряване на въпросната система (както е определено в съответното законодателство);
               
            
               
                  7.1.1.9.
               
               
                  процес, чрез който се оценява, установява и записва дали актуализирането на софтуера ще добави, промени или включи функции, които не са били налични или включени, когато типът превозно средство е бил одобрен, и дали ще промени или изключи други параметри или функции, определени в законодателството. В рамките на оценката се преценява дали:
                  
                              a)
                           
                           
                              трябва да се променят вписванията в техническото досие;
                           
                        
                              б)
                           
                           
                              резултатите от изпитванията престават да са валидни за превозното средство след изменението;
                           
                        
                              в)
                           
                           
                              някоя от промените на функциите на превозното средство оказва влияние върху одобрението на типа превозно средство.
                           
                        
            
               
                  7.1.1.10.
               
               
                  процес, чрез който се оценява, установява и записва дали актуализирането на софтуера ще засегне някоя друга система, необходима за по-нататъшната безопасна експлоатация на превозното средство, както и дали актуализирането ще добави или промени функции на превозното средство в сравнение с набора от функции в момента на регистрацията му;
               
            
               
                  7.1.1.11.
               
               
                  процес, чрез който ползвателят на превозното средство може да бъде информиран за актуализации;
               
            
               
                  7.1.1.12.
               
               
                  процес, чрез който производителят на превозното средство трябва да може да предоставя информацията съгласно точки 7.1.2.3 и 7.1.2.4 на отговорните органи или на техническите служби. Това може да е за целите на одобряването на типа, съответствието на производството, надзора на пазара, изтеглянията от движение и периодичния технически преглед.
               
            
               
                  7.1.2.
               
               
                  Производителят на превозното средство записва и съхранява следната информация за всяка приложена към даден тип превозно средство актуализация:
               
            
               
                  7.1.2.1.
               
               
                  документация, описваща процесите, използвани от производителя на превозното средство за актуализиране на софтуера, и всички съответни стандарти, доказващи тяхното съответствие;
               
            
               
                  7.1.2.2.
               
               
                  документация, описваща конфигурацията преди и след актуализирането на всички значими системи с одобрен тип, която включва уникална идентификация на хардуера и софтуера на съответната система с одобрен тип (включително версиите на софтуера) и всички съответни параметри на превозното средство или системата;
               
            
               
                  7.1.2.3.
               
               
                  за всеки RXSWIN трябва да има регистър, който може да бъде подложен на одит и в който е описан целият софтуер, свързан с този RXSWIN, за типа превозно средство преди и след актуализирането. Това включва информация за версиите на софтуера и техните данни за валидиране на целостта на всички съответни софтуерни продукти за всеки RXSWIN;
               
            
               
                  7.1.2.4.
               
               
                  документация, в която се изброяват целевите превозни средства за актуализирането, и потвърждение на съвместимостта на последната известна конфигурация на тези превозни средства с актуализирането;
               
            
               
                  7.1.2.5.
               
               
                  документация за всяко актуализиране на софтуера на това превозно средство, описваща:
                  
                              a)
                           
                           
                              целта на актуализирането;
                           
                        
                              б)
                           
                           
                              на кои системи или функции на превозното средство може да повлияе актуализирането;
                           
                        
                              в)
                           
                           
                              кои от тях имат одобрение на типа (ако има такива);
                           
                        
                              г)
                           
                           
                              ако е приложимо, дали актуализирането на софтуера засяга изпълнението на някое от съответните изисквания на тази система с одобрен тип;
                           
                        
                              д)
                           
                           
                              дали актуализирането на софтуера засяга някой от параметрите, които са от значение за одобрението на типа на системата;
                           
                        
                              е)
                           
                           
                              дали е било поискано одобрение за актуализирането от орган по одобряването;
                           
                        
                              ж)
                           
                           
                              как и при какви условия може да се извърши актуализирането;
                           
                        
                              з)
                           
                           
                              потвърждение, че актуализирането на софтуера ще се извърши безопасно и сигурно;
                           
                        
                              и)
                           
                           
                              потвърждение, че актуализациите на софтуера са преминали успешно през процедури за проверка и валидиране.
                           
                        
            
               
                  7.1.3.
               
               
                  По отношение на сигурността производителят на превозното средство трябва да демонстрира:
               
            
               
                  7.1.3.1.
               
               
                  процеса, който ще използва, за да гарантира, че актуализациите на софтуера са защитени в разумна степен срещу манипулации преди започването на процеса на актуализиране;
               
            
               
                  7.1.3.2.
               
               
                  че използваните процеси за актуализиране са защитени в разумна степен срещу компрометиране, включително разработката на системата за предоставяне на актуализации;
               
            
               
                  7.1.3.3.
               
               
                  процесите, използвани за проверка и валидиране на функциите и кода на софтуера, използван в превозното средство, са подходящи.
               
            
               
                  7.1.4.
               
               
                  Допълнителни изисквания по отношение на безжичното актуализиране на софтуера:
               
            
               
                  7.1.4.1.
               
               
                  Производителят на превозното средство демонстрира процесите и процедурите, които ще използва, за да прецени дали безжичното актуализиране няма да повлияе на безопасността, ако се провежда в движение.
               
            
               
                  7.1.4.2.
               
               
                  Производителят на превозното средство демонстрира процесите и процедурите, които ще използва, за да гарантира, че когато за завършването на процеса на безжично актуализиране трябва да се предприеме сложно или изискващо специална квалификация действие, например повторно калибриране на програмирането на по-късен етап на датчик, актуализирането може да се провежда само в присъствието или под контрола на лице, квалифицирано да извършва това действие.
               
            
               
                  7.2.
               
               
                  Изисквания по отношение на типа превозното средство
               
            
               
                  7.2.1.
               
               
                  Изисквания по отношение на актуализациите на софтуера
               
            
               
                  7.2.1.1.
               
               
                  Автентичността и целостта на актуализациите на софтуера трябва да са защитени така, че да се предотврати в разумна степен тяхното компрометиране и възникването на невалидни актуализации.
               
            
               
                  7.2.1.2.
               
               
                  Когато даден тип превозно средство използва RXSWIN:
               
            
               
                  7.2.1.2.1.
               
               
                  Всеки RXSWIN трябва да има уникална идентификация. Ако софтуер, който е от значение за одобряването на типа, бъде изменен от производителя на превозното средство, RXSWIN трябва да се актуализира, когато това води до разширяване на одобрение на типа или до издаване на ново одобрение на типа.
               
            
               
                  7.2.1.2.2.
               
               
                  Всеки RXSWIN трябва да може да се чете лесно и по стандартизиран начин с помощта на интерфейс за електронна комуникация – най-малкото чрез стандартния интерфейс (порт OBD).
                  Ако RXSWIN не се съхраняват в превозното средство, производителят трябва да декларира пред органа по одобряването версиите на софтуера на превозното средство или на отделните електронни блокове за управление и да предостави препратки към съответните одобрения на типа. Тази декларация се актуализира всеки път, когато се актуализират декларираните версии на софтуера. В този случай всяка версия на софтуера трябва да може да се чете лесно и по стандартизиран начин с помощта на интерфейс за електронна комуникация – най-малкото чрез стандартния интерфейс (порт OBD).
               
            
               
                  7.2.1.2.3.
               
               
                  Производителят на превозното средство трябва да е взел мерки за защита на RXSWIN и/или версиите на софтуера в превозното средство срещу непозволено изменение. По време на одобряването на типа се предоставят поверително средствата за защита срещу непозволено изменение на RXSWIN и/или версиите на софтуера, които производителят на превозното средство използва.
               
            
               
                  7.2.2.
               
               
                  Допълнителни изисквания по отношение на безжичното актуализиране
               
            
               
                  7.2.2.1.
               
               
                  По отношение на актуализирането на софтуера превозното средство трябва да разполага със следните функционални възможности:
               
            
               
                  7.2.2.1.1.
               
               
                  Производителят на превозното средство гарантира, че превозното средство е в състояние да възстанови системите в предходната им версия в случай на неуспешно или прекъснато актуализиране или че превозното средство може да бъде приведено в безопасно състояние след неуспешно или прекъснато актуализиране.
               
            
               
                  7.2.2.1.2.
               
               
                  Производителят на превозното средство гарантира, че актуализирането на софтуера може да се извършва само когато превозното средство разполага с достатъчно мощност, за да завърши процеса на актуализиране (включително мощността, необходима за целите на евентуално възстановяване на предходната версия или за привеждането на превозното средство в безопасно състояние).
               
            
               
                  7.2.2.1.3.
               
               
                  Когато дадено актуализиране може да засегне безопасността на превозното средство, производителят на превозното средство демонстрира как това актуализиране ще бъде извършено безопасно. Това трябва да се постига чрез технически средства, гарантиращи, че превозното средство се намира в състояние, в което актуализирането може да се извърши безопасно.
               
            
               
                  7.2.2.2.
               
               
                  Производителят на превозното средство демонстрира, че ползвателят на превозното средство може да бъде информиран за дадено актуализиране преди неговото извършване. Предоставената информация съдържа:
                  
                              a)
                           
                           
                              целта на актуализирането. Това може да включва критичността на актуализирането и дали то е за целите на изтеглянето от движение, безопасността и/или сигурността;
                           
                        
                              б)
                           
                           
                              всички промени във функциите на превозното средство, въведени с актуализирането;
                           
                        
                              в)
                           
                           
                              очакваното време за приключване на актуализирането;
                           
                        
                              г)
                           
                           
                              всички функции на превозното средство, които може да не са на разположение по време на актуализирането;
                           
                        
                              д)
                           
                           
                              всички инструкции, които могат да помогнат на ползвателя на превозното средство да извърши актуализирането безопасно.
                           
                        За група от актуализации със сходно съдържание информацията може да се предоставя общо за цялата група.
               
            
               
                  7.2.2.3.
               
               
                  В случаи, когато актуализирането по време на шофиране може да е опасно, производителят на превозното средство трябва да демонстрира как ще:
                  
                              a)
                           
                           
                              гарантира, че превозното средство не може да бъде шофирано по време на актуализирането;
                           
                        
                              б)
                           
                           
                              гарантира, че водачът не може да използва никакви функции на превозното средство, които биха засегнали безопасността на превозното средство или успеха на актуализирането.
                           
                        
            
               
                  7.2.2.4.
               
               
                  След извършването на актуализиране производителят на превозното средство трябва да покаже как:
                  
                              a)
                           
                           
                              ползвателят на превозното средство ще бъде информиран за успеха (или неуспеха) на актуализирането;
                           
                        
                              б)
                           
                           
                              ползвателят на превозното средство ще бъде информиран за въведените промени и всички свързани с това актуализации на ръководството за потребителя (ако е приложимо).
                           
                        
            
               
                  7.2.2.5.
               
               
                  Превозното средство трябва да гарантира, че преди извършването на актуализирането на софтуера са изпълнени предварителните условия.
               
            8.   ИЗМЕНЕНИЕ НА ТИПА НА ПРЕВОЗНО СРЕДСТВО И РАЗШИРЯВАНЕ НА ОДОБРЕНИЕТО НА ТИПА
      
               
                  8.1.
               
               
                  Всяка промяна на типа на превозното средство, която засяга техническите му характеристики и/или документацията, изисквана по настоящото правило, се съобщава на органа по одобряването, издал одобрението. В такъв случай органът по одобряването може:
               
            
               
                  8.1.1.
               
               
                  да прецени, че независимо от извършените промени все още е налице съответствие с изискванията и документацията на предходното одобрение на типа; или
               
            
               
                  8.1.2.
               
               
                  да изиска допълнителен протокол от изпитване от техническата служба, отговаряща за извършване на изпитванията.
               
            
               
                  8.1.3.
               
               
                  Потвърждаването, разширяването или отказът за издаване на одобрение се съобщават посредством формуляр за уведомление, съответстващ на образеца от приложение 2 към настоящото правило, като се посочват измененията. Органът по одобряването, който издава разширение на одобрение, присвоява сериен номер на разширението и уведомява за него другите страни по Спогодбата от 1958 г., прилагащи настоящото правило, посредством формуляра за уведомление, съответстващ на образеца от приложение 2 към настоящото правило.
               
            9.   СЪОТВЕТСТВИЕ НА ПРОИЗВОДСТВОТО
      
               
                  9.1.
               
               
                  Процедурите за съответствие на производството трябва да съответстват на указаните в Спогодбата от 1958 г., приложение 1 (E/ECE/TRANS/505/Rev.3), при следните изисквания:
               
            
               
                  9.1.1.
               
               
                  Титулярят на одобрението трябва да осигури регистриране на резултатите от изпитванията за проверка на съответствието на производството и достъп до приложените документи в продължение на определен период, съгласуван с органа по одобряването или неговата техническа служба. Този период не трябва да бъде по-дълъг от 10 години от момента на окончателното прекратяване на производството.
               
            
               
                  9.1.2.
               
               
                  Органът по одобряването, издал одобрението на типа, може по всяко време да проверява методите за контрол на съответствието, прилагани във всяко производствено предприятие. Обичайната честота на такива проверки е веднъж на три години.
               
            
               
                  9.1.3.
               
               
                  Органът по одобряването или неговата техническа служба периодично проверяват дали използваните процеси и вземаните от производителя на превозното средство решения са в съответствие, по-специално в случаите, когато производителят на превозното средство е решил да не ги уведоми за дадено актуализиране. Това може да се извършва въз основа на образци.
               
            10.   САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО
      
               
                  10.1.
               
               
                  Одобрението, издадено по отношение на тип превозно средство съгласно настоящото правило, може да бъде отменено, ако не са спазени определените в настоящото правило изисквания или образци на превозното средство не съответстват на тези изисквания.
               
            
               
                  10.2.
               
               
                  Ако орган по одобряването отмени издадено от него одобрение, той незабавно уведомява за това останалите договарящи се страни, прилагащи настоящото правило, като използва формуляр за уведомление съгласно приложение 2 към настоящото правило.
               
            11.   ОКОНЧАТЕЛНО ПРЕКРАТЯВАНЕ НА ПРОИЗВОДСТВОТО
      
               
                  11.1.
               
               
                  Ако притежателят на одобрение прекрати напълно производството на даден тип превозно средство, одобрен съгласно настоящото правило, той уведомява за това органа, издал одобрението. При получаването на съответното съобщение този орган на свой ред уведомява за това останалите договарящи се страни по Спогодбата, прилагащи настоящото правило, посредством копие на формуляра за одобрение, съдържащо най-долу следната бележка, изписана с едър шрифт, подписана и с фигурираща дата: „ПРЕКРАТЕНО ПРОИЗВОДСТВО“.
               
            12.   НАИМЕНОВАНИЯ И АДРЕСИ НА ТЕХНИЧЕСКИТЕ СЛУЖБИ, ОТГОВАРЯЩИ ЗА ПРОВЕЖДАНЕТО НА ИЗПИТВАНИЯ ЗА ОДОБРЯВАНЕ, И НА ОРГАНИТЕ ПО ОДОБРЯВАНЕТО НА ТИПА
      
               
                  12.1.
               
               
                  Договарящите се страни по Спогодбата, прилагащи настоящото правило, съобщават на секретариата на ООН наименованията и адресите на техническите служби, отговарящи за провеждане на изпитванията за одобрение, както и на органите по одобряването на типа, издаващи одобрение, и на които се изпращат формулярите, удостоверяващи одобрение, разширение, отказ или отнемане на одобрение, издадени в други държави.
               
            
         (1)  Съгласно определеното в Консолидираната резолюция за конструкцията на превозните средства (R.E.3), документ ECE/TRANS/WP.29/78/Rev.6, para. 2 - www.unece.org/trans/main/wp29/wp29wgs/wp29gen/wp29resolutions.html
      
         (2)  Отличителните номера на страните по Спогодбата от 1958 г. са дадени в приложение 3 към Консолидираната резолюция за конструкцията на превозните средства (R.E.3), документ ECE/TRANS/WP.29/78/Rev.6.
   
   
      
         ПРИЛОЖЕНИЕ 1
         
            Информационен документ
         
         Ако е приложимо, следната информация се предоставя в три екземпляра и включва списък на съдържанието. Всички чертежи се предоставят в подходящ мащаб и с достатъчно подробности в размер А4 или в папка формат А4. Когато са приложени снимки, те показват достатъчно подробности.
         
            1.   
            
               Марка (търговско наименование на производителя): …
            
         
         
            2.   
            Тип и общо търговско описание: …
            (типът е подлежащият на одобряване тип, а търговското описание е описанието на продукта, в който се използва този тип)
         
         
            3.   
            
               Средства за идентифициране на типа, ако съответна маркировка е нанесена върху превозното средство: …
            
         
         
            4.   
            
               Местоположение на тази маркировка: …
            
         
         
            5.   
            
               Категории на превозното средство: …
            
         
         
            6.   
            
               Наименование и адрес на производителя или неговия представител: …
            
         
         
            7.   
            
               Наименования и адреси на монтажните предприятия: …
            
         
         
            8.   
            
               Снимки и/или чертежи на представително превозно средство: …
            
         
         
            9.   
            
               Актуализации на софтуера
            
         
         
            9.1.   
            
               Общи конструктивни характеристики на превозното средство …
            
         
         
            9.2.   
            
               Номерът на сертификата за съответствие на системата за управление на актуализирането на софтуера …
            
         
         
            9.3.   
            
               Мерки за сигурност
            
         
         
            9.3.1.   
            
               Документи за подлежащия на одобряване тип превозно средство, описващи и доказващи сигурното изпълнение на процеса на актуализиране …
            
         
         
            9.3.2.   
            
               Документи за подлежащия на одобряване тип превозно средство, описващи и доказващи защитеността на RXSWIN на превозното средство срещу неразрешена манипулация …
            
         
         
            9.4.   
            
               Безжично актуализиране на софтуера
            
         
         
            9.4.1.   
            
               Документи за подлежащия на одобряване тип превозно средство, описващи и доказващи безопасното изпълнение на процеса на актуализиране …
            
         
         
            9.4.2.   
            
               Как ще бъде информиран ползвателят на превозното средство за актуализирането преди и след неговото изпълнение. …
            
         
         
            
               Допълнение 1 към приложение 1
               
                  Образец на декларация за съответствие на системата за управление на актуализирането на софтуера
               
               Декларация на производителя за съответствие с изискванията по отношение на системата за управление на актуализирането на софтуера
               Наименование на производителя: …
               Адрес на производителя: …
               … … … … …(наименование на производителя) удостоверява, че са въведени и ще бъдат спазвани необходимите процеси за постигане на съответствие с изискванията по отношение на системата за управление на актуализирането на софтуера, определени в точка 7.1 от Правило № 156 на ООН.
               Съставено в: ………………………………………… (място)
               Дата: …
               Име на подписващото лице: …
               Функция на подписващото лице: …
               …………………………………………
               (Печат и подпис на представителя на производителя)
            
         
      
   
   
      
         ПРИЛОЖЕНИЕ 2
         Уведомление
         (Максимален формат: А4 (210 × 297 mm)
         
                     
                        
                      (1)
                  
                  
                     издадено от:
                  
                  
                     Наименование на административния орган:
                     …
                     …
                     …
                  
               
            
         
                     Относно (2):
                  
                  
                     Издадено одобрение
                     Разширено одобрение
                     Отнето одобрение, считано от дд/мм/гггг
                     Отказано одобрение
                     Окончателно прекратяване на производството
                  
               на тип превозно средство съгласно Правило № 156 на ООН
         Одобрение №: …
         Разширение №: …
         Основание за разширението: …
         
            1.   
            
               Марка (търговско наименование на производителя): …
            
         
         
            2.   
            
               Тип и общо търговско описание: …
            
         
         
            3.   
            
               Средства за идентифициране на типа, ако съответна маркировка е нанесена върху превозното средство: …
            
         
         
            3.1.   
            
               Местоположение на тази маркировка: …
            
         
         
            4.   
            
               Категории на превозното средство: …
            
         
         
            5.   
            
               Наименование и адрес на производителя или неговия представител: …
            
         
         
            6.   
            
               Наименования и адреси на производствените предприятия: …
            
         
         
            7.   
            
               Номерът на сертификата за съответствие на системата за управление на актуализирането на софтуера: …
            
         
         
            8.   
            
               Включено е безжично актуализиране на софтуера (да/не): …
            
         
         
            9.   
            
               Техническа служба, отговаряща за провеждането на изпитванията: …
            
         
         
            10.   
            
               Дата на протокола от изпитването: …
            
         
         
            11.   
            
               Номер на протокола от изпитването: …
            
         
         
            12.   
            
               Бележки (ако има): …
            
         
         
            13.   
            
               Място: …
            
         
         
            14.   
            
               Дата: …
            
         
         
            15.   
            
               Подпис: …
            
         
         
            16.   
            
               Приложен е индексът на техническото досие, което е депозирано при органа по одобряването и може да бъде получено при поискване.
            
         
         
            (1)  Отличителен номер на държавата, която е издала/разширила/отказала/отнела одобрението (вж. предписанията за маркировката (бележка под линия) в настоящото правило).
         
            (2)  Ненужното се зачертава.
      
   
   
      
         ПРИЛОЖЕНИЕ 3
         
            Оформление на маркировката за одобрение
         
         ОБРАЗЕЦ А
         (вж. точка 4.2 от настоящото правило)
         
            
         а = 8 mm (минимум)
         Изобразената по-горе маркировка за одобрение, поставена на превозно средство, показва, че съответният тип пътно превозно средство е одобрен в Нидерландия (Е 4) съгласно Правило № 156 с одобрение № 001234. Първите две цифри на номера на одобрението показват, че то е предоставено в съответствие с изискванията на настоящото правило в първоначалната му версия (00).
      
   
   
      
         ПРИЛОЖЕНИЕ 4
         
            Образец на сертификат за съответствие на системата за управление на актуализирането на софтуера
         
         Сертификат за съответствие на системата за управление на актуализирането на софтуера съгласно
         Правило № 156 на ООН
         Номер на сертификата [номер за справки]
         [……. орган по одобряването]
         удостоверява, че:
         производител: …
         адрес на производителя: …
         е постигнал съответствие с разпоредбите на Правило № 156.
         Проверките са извършени на: …
         от (наименование и адрес на органа по одобряването): …
         Номер на доклада: …
         Сертификатът е валиден до: [………………………………………………дата]
         Съставено в: [………………………………………………място]
         на: [………………………………………………дата]
         [………………………………………………подпис]